Pernille Blume

**Pernille Blume** (s. 14. toukokuuta 1994 Herlev, Pääkaupunkialue) on tanskalainen uinnin olympiavoittaja, kolminkertainen maailmanmestari ja kuusinkertainen Euroopan-mestari, joka on erikoistunut vapaauintiin. Hän edustaa Sigma/Birkerød svommeklub -seuraa ja on pituudeltaan 171&nbsp;cm.

Blume voitti Rio de Janeiron olympialaisissa 2016 kultaa 50 metrin vapaauinnissa ajalla 24,07. Hän kukisti toiseksi sijoittuneen Simone Manuelin kahdella sadasosasekunnilla, ja vielä kuudenneksikin sijoittunut Ranomi Kromowidjojo hävisi Blumelle vain 12 sadasosasekuntia.. Lisäksi hän ui ankkuriosuuden pronssia saaneessa Tanskan 4&nbsp;×&nbsp;100 metrin sekauintiviestijoukkueessa. 100 metrin vapaauinnissa hän sijoittui 11:nneksi. Lontoon olympialaisissa 2012 hän ei selviytynyt henkilökohtaisilla matkoilla välieriin, mutta oli Tanskan viestijoukkueissa kuudes 4&nbsp;×&nbsp;100 metrin vapaauintiviestissä ja seitsemäs 4&nbsp;×&nbsp;100 metrin sekauintiviestissä.

Blume saavutti Budapestin pitkän radan MM-kilpailuissa 2017 pronssia 100 metrin vapaauinnissa ajalla 52,69. Lisäksi hän sijoittui neljänneksi 50 metrin vapaauinnissa. Hän oli 50 metrin vapaauinnissa neljäs myös Gwangjun MM-kilpailuissa 2019. Hän karsiutui 50 ja 100 metrin vapaauinnin välierissä sekä Barcelonassa 2013 että Kazanissa 2015. 4&nbsp;×&nbsp;100 metrin sekauintiviestissä hän oli viides 2015 ja 4&nbsp;×&nbsp;100 metrin vapaauintiviestissä kahdeksas sekä Shanghaissa 2011 että Budapestissa 2017.

Blume saavutti lyhyen radan MM-kilpailuissa Istanbulissa 2012 kultaa 4&nbsp;×&nbsp;100 metrin sekauintiviestissä ja pronssia 4&nbsp;×&nbsp;100 metrin vapaauintiviestissä. Dohassa 2014 hän sai kultaa 4&nbsp;×&nbsp;50 ja 4&nbsp;×&nbsp;100 metrin sekauintiviesteissä sekä pronssia 4&nbsp;×&nbsp;50 metrin vapaauintiviestissä. 50 ja 100 metrin vapaauinneissa hän karsiutui välierissä.

Blume voitti pitkän radan EM-kilpailuissa Berliinissä 2014 kultaa 4&nbsp;×&nbsp;100 metrin sekauintiviestissä. 100 metrin vapaauinnissa hän sijoittui neljänneksi. Glasgow'n EM-kilpailuissa 2018 hän saavutti hopeaa 100 metrin vapaauinnissa ja 4&nbsp;×&nbsp;100 metrin sekauintiviestissä sekä pronssia 4&nbsp;×&nbsp;100 metrin vapaauintiviestissä.

Blume saavutti lyhyen radan EM-kilpailuissa Szczecinissä 2011 kultaa  4&nbsp;×&nbsp;50 metrin sekauintiviestissä ja hopeaa 4&nbsp;×&nbsp;50 metrin vapaauintiviestissä. 100 metrin vapaauinnissa hän oli viides ja 50 metrin vapaauinnissa kahdeksas. Hän voitti 4&nbsp;×&nbsp;50 metrin vapaa- ja sekauintiviestien Euroopan-mestaruuden sekä Chartres'ssa 2012 että Herningissä 2013. Chartres'ssa hän sijoittui lisäksi kuudenneksi 100 metrin vapaauinnissa. Kööpenhaminan EM-kilpailuissa 2017 hän saavutti hopeaa 4&nbsp;×&nbsp;50 metrin sekauintiviestissä sekä pronssia 50 metrin vapaauinnissa, 100 metrin vapaauinnissa ja 4&nbsp;×&nbsp;50 metrin vapaauintiviestissä. Glasgow'ssa 2019 hän saavutti pronssia 50 metrin vapaauinnissa, naisten 4&nbsp;×&nbsp;50 metrin vapaauintiviestissä ja sekajoukkueiden 4&nbsp;×&nbsp;50 metrin sekauintiviestissä sekä sijoittui viidenneksi 100 metrin vapaauinnissa.

Vuonna 2021 kilpailtiin koronaviruspandemian vuoksi vuodella siirrettyjä arvokilpailuja. Pitkän radan EM-kilpailuissa Budapestissa Blume saavutti hopeaa 50 metrin vapaauinnissa. Tokion olympialaisissa hän saavutti samalla matkalla pronssia.

## Lähteet